ศาลสั่ง แพรวา ชดใช้26ล้าน
ญาติเหยื่อรถตู้ ชี้ทดแทนน้อย จ่ออุทธรณ์ต่อ,ศาลแพ่งพิพากษาให้ สาวซีวิค ชดใช้ค่าเสียหายญาติเหยื่อผู้เสียชีวิต เหตุซิ่งนรกบนโทลล์เวย์ รวม 26 ล้านบาท หลังคดีอาญาถึงที่สุดแล้วฝ่ายโจทก์ร่วมทั้ง 28 คน เตรียมหารือทนายความขอยื่นอุทธรณ์คดี เหตุเงินค่าสินไหมทดแทนแต่ละรายน้อยเกินไป ทั้งเชื่อว่าฝ่ายจำเลยหาช่องอุทธรณ์เช่นกันเพื่อยื้อเวลาจ่ายเงิน,ศาลแพ่งสั่ง สาวซีวิค ชดใช้ค่าเสียหายเหยื่อซิ่งรวม 26 ล้านบาท เปิดเผยขึ้นที่ศาลแพ่ง เมื่อเวลา 09.00 น. วันที่ 26 พ.ย. ศาลอ่านคำพิพากษาคดีที่ญาติผู้เสียชีวิต 9 ราย และผู้บาดเจ็บ 4 ราย จากอุบัติเหตุ น.ส.แพรวา (นามสมมติ) เยาวชนหญิงขับรถยนต์ฮอนด้า รุ่นซีวิค ทะเบียน ฎว 8461 กรุงเทพมหานคร พุ่งชนกับรถตู้โดยสาร รถตู้โดยสารทะเบียน 13-7795 กรุงเทพมหานคร วิ่งระหว่างมหาวิทยาลัยธรรมศาสตร์ศูนย์รังสิต-อนุสาวรีย์ชัยสมรภูมิ บนทางยกระดับโทลล์เวย์ดอนเมือง และเป็นเหตุให้มีผู้เสียชีวิตกระเด็นตกจากทางด่วน 9 ศพ เหตุเกิดเมื่อคืนวันที่ 27 ธ.ค.53 ร่วมกันเป็นโจทก์ 28 คน ยื่นฟ้อง น.ส.แพรวา บิดาและมารดาของ น.ส.แพรวา และนายสุพิรัฐ จ้าววัฒนา ผู้ครอบ ครองรถยนต์ เป็นจำเลย 1-4 เรื่องกระทำละเมิด ให้ร่วมกันชดใช้ค่าเสียหาย 113,077,510.22 บาท พร้อมดอกเบี้ย 7.5 ต่อปี นัดนี้ฝ่ายโจทก์ร่วม 17 คนเดินทางไปศาล ส่วนจำเลยมอบอำนาจให้ทนายความเข้าฟังคำพิพากษาแทน,ศาลพิเคราะห์แล้วเห็นว่า เมื่อศาลเยาวชนและครอบครัวกลางมีคำพิพากษาศาลอุทธรณ์ถึงที่สุดว่า จำเลยที่ 1 ขับรถโดยประมาทเป็นเหตุให้มีผู้เสียชีวิตและบาดเจ็บ รวมถึงทรัพย์สินเสียหาย เมื่อจำเลยที่ 1 เป็นคนเดียวกับคดีที่ศาลเยาวชนและครอบครัวกลางมีคำพิพากษา ว่าจำเลยที่ 1 กระทำผิด จำเลยต้องชดใช้ค่าสินไหมทดแทน และเมื่อรับฟังได้ว่าจำเลยที่ 1 กระทำผิดละเมิด จำเลยที่ 2-3 บิดาและมารดาของจำเลยที่ 1 มีภาระดูแลจำเลยที่ 1 แต่จำเลยที่ 2-3 ไม่ได้นำสืบถึงความระมัดระวังในการดูแลจำเลยที่ 1 ต้องร่วมรับผิดชดใช้ค่าเสียหายด้วย ส่วนจำเลยที่ 4 ผู้ครอบครองรถยนต์ รับรู้อยู่แล้วว่าจำเลยที่ 1 อายุ 16 ปี ไม่สามารถมีใบขับขี่ได้ แต่ขาดความระวังปล่อยให้จำเลยที่ 1 นำรถไปใช้ แต่การขับรถโดยประมาทเป็นการละเมิดเกิดจากการกระทำของจำเลยที่ 1 เอง โดยที่จำเลยที่ 4 ไม่รู้มาก่อน ส่วนการชดใช้ค่าสินไหม บริษัทนวกิจประกันภัยฯ ผู้รับประกันภัยรถยนต์คันเกิดเหตุชดใช้ ค่าเสียหาย เป็นค่าปลงศพ และค่าใช้จ่ายอื่นๆให้แก่โจทก์ไปแล้วเป็นจำนวนเงิน 6,136,870 บาท โจทก์ถอนฟ้องบริษัทนวกิจประกันภัยฯแล้ว,พิพากษาให้ น.ส.แพรวา บิดาและมารดา จำเลยที่ 1-3 ร่วมกันชดใช้ค่าสินไหมทดแทน ประกอบด้วยค่าไร้อุปการะ และค่ารักษาพยาบาล รวมถึงค่าอื่นๆกับโจทก์ทั้ง 28 คน เป็นเงิน 26,881,925 บาท พร้อมดอกเบี้ยร้อยละ 7.5 ต่อปี นับแต่วันที่ 27 ธ.ค.53 อันเป็นวันที่กระทำการละเมิด และให้ยกฟ้องนายสุพิรัฐจำเลยที่ 4,ภายหลัง พ.ต.อ.ศรัญ นิลวรรณ บิดาของ น.ส.สุดาวดี นิลวรรณ อายุ 20 ปี นักศึกษาชั้นปีที่ 3 คณะนิติศาสตร์ มหาวิทยาลัยธรรมศาสตร์ หนึ่งในผู้เสียชีวิตกล่าวว่า ศาลมีคำสั่งให้ชดใช้เงินราว 1 ใน 3 ของเงินที่เรียกร้อง ผู้เสียหายส่วนใหญ่เห็นว่าน้อยไปเมื่อเทียบกับความสูญเสีย แต่เคารพในคำพิพากษาของศาล เมื่อศาลต้องให้ความเป็นธรรมกับทุกฝ่าย จากนี้ทนายความโจทก์จะประชุมหารือกันในวันที่ 22 ธ.ค.นี้ เพื่อพิจารณาว่าจะยื่นอุทธรณ์คดีหรือไม่ หากอุทธรณ์ต้องพิจารณาว่ามีประเด็นใดบ้าง ส่วนค่าสินไหมทดแทนโจทก์ร่วมแต่ละคนได้รับแตกต่างกันไป คาดว่าฝ่ายจำเลยจะยื่นอุทธรณ์เช่นกัน เพื่อยืดเวลาการจ่ายค่าเสียหายออกไป,ด้าน นพ.กฤช รอดอารีย์ บิดานายเกียรติมันต์ รอดอารีย์ นักศึกษาปริญญาโท คณะวิศวกรรมศาสตร์ จุฬาลงกรณ์มหาวิทยาลัย ผู้เสียชีวิต กล่าวว่า ฟ้องละเมิดเรียกค่าเสียหายจากค่าขาดอุปการะเลี้ยงดู บุตรชายเตรียมศึกษาระดับปริญญาเอก หากจบจะ มีเงินเดือน 37,000 บาท คำนวณถึงเกษียณจะมีรายได้รวม 39 ล้านบาท แต่ศาลมีคำสั่งให้ชดใช้ค่าเสียหาย 1.5 ล้านบาท ซึ่งน้อยเกินไป แต่เคารพ ในคำพิพากษาของศาล ต้องหารือกับทนายความว่า ควรอุทธรณ์คดีหรือไม่อีกครั้ง,สำหรับความผิดคดีอาญาของ น.ส.แพรวาเป็นคดีถึงที่สุด เมื่อวันที่ 11 พ.ค.58 โดยศาลเยาวชนและครอบครัวกลางอ่านคำสั่งศาลฎีกา คดีที่อัยการเป็นโจทก์ฟ้อง น.ส.แพรวา เป็นจำเลยฐานขับรถยนต์โดยประมาท เป็นเหตุให้ผู้อื่นถึงแก่ความตาย และ ได้รับอันตรายต่อร่างกายบาดเจ็บสาหัส และทรัพย์สินเสียหาย โดยศาลฎีกามีคำสั่งไม่รับฎีกาของจำเลย เนื่องจากคำร้องฎีกาไม่มีสาระสำคัญที่จะเปลี่ยนแปลงคำสั่งของศาลล่าง ทำให้ น.ส.แพรวาต้องรับโทษตาม คำพิพากษาศาลอุทธรณ์ ที่ลงโทษจำคุก 2 ปี โทษจำคุกรอการลงโทษมีกำหนด 4 ปี ให้คุมประพฤติกรรมจำเลยโดยให้รายงานตัวทุก 3 เดือน บำเพ็ญประโยชน์ 48 ชั่วโมงต่อปี เป็นเวลารวม 4 ปี และ ห้ามจำเลยขับรถยนต์จนกว่าจะมีอายุครบ 25 ปีบริบูรณ์
ศาลแพ่งพิพากษาให้ สาวซีวิค ชดใช้ค่าเสียหายญาติเหยื่อผู้เสียชีวิต เหตุซิ่งนรกบนโทลล์เวย์ รวม 26 ล้านบาท หลังคดีอาญาถึงที่สุดแล้วฝ่ายโจทก์ร่วมทั้ง 28 คน
ข่าวหน้า1,สาวซีวิค,ผู้เสียชีวิต,ดอกเบี้ย,บาดเจ็บ,รถตู้,อุบัติเหตุ,เยาวชนหญิง,ค่าสินไหมทดแทน,ข่าว,ไทยรัฐฉบับพิมพ์